CELEX: 32020D1808
Language: ro
Date: 2020-11-30 00:00:00
Title: Decizia de punere în aplicare (UE) 2020/1808 a Comisiei din 30 noiembrie 2020 de modificare a Deciziei de punere în aplicare (UE) 2019/1698 în ceea ce privește standardele europene pentru anumite articole de puericultură, mobilier pentru copii, echipamente de antrenament staționare și tendința de aprindere a țigaretelor (Text cu relevanță pentru SEE)

1.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 402/140
               
            
         DECIZIA DE PUNERE ÎN APLICARE (UE) 2020/1808 A COMISIEI
         din 30 noiembrie 2020
         de modificare a Deciziei de punere în aplicare (UE) 2019/1698 în ceea ce privește standardele europene pentru anumite articole de puericultură, mobilier pentru copii, echipamente de antrenament staționare și tendința de aprindere a țigaretelor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (2) primul paragraf,
         întrucât:
         
                     (1)
                  
                  
                     În conformitate cu articolul 3 alineatul (2) al doilea paragraf din Directiva 2001/95/CE, se presupune că un produs este sigur în privința riscurilor și categoriilor de riscuri acoperite de standardele naționale relevante atunci când este conform cu standardele naționale facultative care transpun standardele europene, ale căror trimiteri au fost publicate de Comisie în Jurnalul Oficial al Uniunii Europene, în conformitate cu articolul 4 din directiva menționată.
                  
               
                     (2)
                  
                  
                     La data de 25 martie 2008, Comisia a adoptat Decizia 2008/264/CE (2) privind cerințele referitoare la siguranță care trebuie îndeplinite de standardele europene relative la țigări.
                  
               
                     (3)
                  
                  
                     Prin scrisoarea M/425 din 27 iunie 2008, Comisia a solicitat CEN să elaboreze standarde europene referitoare la cerințele privind siguranța împotriva incendiilor relative la țigări. Pe baza acestei cereri, CEN a adoptat standardul EN ISO 12863:2010 „Metoda de încercare standardizată pentru evaluarea tendinței de aprindere a țigaretelor” și modificarea standardului respectiv – EN ISO 12863:2010/A1:2016. Referința standardului și cea a modificării sale au fost publicate prin Decizia de punere în aplicare (UE) 2019/1698 a Comisiei (3). Pentru a asigura o aplicare corectă și consecventă a standardului EN ISO 12863:2010, astfel cum a fost modificat prin EN ISO 12863:2010/A1:2016, și pentru a introduce corecții tehnice, CEN a adoptat rectificarea EN ISO 12863:2010/AC:2011. Standardul EN ISO 12863:2010, astfel cum a fost modificat prin EN ISO 12863:2010/A1:2016 și corectat prin EN ISO 12863:2010/AC:2011, respectă cerința generală referitoare la siguranță prevăzută în Directiva 2001/95/CE. Prin urmare, este oportun să se publice referința rectificării EN ISO 12863:2010/AC:2011 în Jurnalul Oficial al Uniunii Europene, alături de referința standardului EN ISO 12863:2010 și a modificării sale EN ISO 12863:2010/A1:2016.
                  
               
                     (4)
                  
                  
                     La data de 2 iulie 2010, Comisia a adoptat Decizia 2010/376/UE (4) privind cerințele de siguranță care trebuie îndeplinite de standardele europene pentru anumite produse utilizate în spațiul destinat somnului copiilor.
                  
               
                     (5)
                  
                  
                     Prin scrisoarea M/497 din 20 octombrie 2011, Comisia a solicitat CEN să elaboreze standarde europene privind siguranța articolelor de puericultură care prezintă riscuri legate de spațiul destinat somnului (riscuri din grupa 2), în special privind saltelele de pătuțuri pentru copii, apărătoarele laterale pentru patul copiilor, paturile suspendate, plăpumile și sacii de dormit pentru copii.
                  
               
                     (6)
                  
                  
                     Pe baza cererii M/497, CEN a adoptat standardul EN 16890:2017 „Mobilier pentru copii – Saltele pentru pătuțuri și coșuri pentru bebeluși – Cerințe de siguranță și metode de încercare”. Standardul EN 16890:2017 respectă cerința generală de siguranță prevăzută în Directiva 2001/95/CE. Prin urmare, referința sa ar trebui publicată în Jurnalul Oficial al Uniunii Europene.
                  
               
                     (7)
                  
                  
                     La data de 6 ianuarie 2010, Comisia a adoptat Decizia 2010/9/UE (5) privind cerințele de siguranță care trebuie îndeplinite de standardele europene pentru țarcurile de îmbăiat, suporturile pentru îmbăiat, căzile pentru îmbăiat și suporturile acestora destinate sugarilor și copiilor mici.
                  
               
                     (8)
                  
                  
                     Prin scrisoarea M/464 din 3 mai 2010, Comisia a solicitat CEN să elaboreze standarde europene pentru a răspunde principalelor riscuri asociate siguranței articolelor de puericultură care prezintă riscuri de înec (riscuri aferente clusterului 1), în special țarcurile de îmbăiat, suporturile pentru îmbăiat, căzile pentru îmbăiat și suporturile acestora.
                  
               
                     (9)
                  
                  
                     Pe baza cererii M/464, CEN a adoptat standardul EN 17022:2018 „Articole de puericultură – Suporturi pentru îmbăiat – Cerințe de siguranță și metode de încercare”. Standardul EN 17022:2018 respectă cerința generală de siguranță prevăzută în Directiva 2001/95/CE. Prin urmare, referința sa ar trebui publicată în Jurnalul Oficial al Uniunii Europene.
                  
               
                     (10)
                  
                  
                     Pe baza cererii M/464, CEN a adoptat standardul EN 17072:2018 „Articole de puericultură – Căzi pentru îmbăiat, suporturile acestora și suporturile pentru îmbăiat care nu sunt de sine stătătoare – Cerințe de siguranță și metode de încercare”. Standardul EN 17072:2018 respectă cerința generală de siguranță prevăzută în Directiva 2001/95/CE. Prin urmare, referința sa ar trebui publicată în Jurnalul Oficial al Uniunii Europene.
                  
               
                     (11)
                  
                  
                     La data de 24 iulie 2011, Comisia a adoptat Decizia 2011/476/UE (6) privind cerințele de siguranță care trebuie îndeplinite de standardele europene pentru echipamente de antrenament staționare.
                  
               
                     (12)
                  
                  
                     Prin scrisoarea M/506 din 5 septembrie 2012, Comisia a solicitat CEN să elaboreze standarde europene pentru a răspunde principalelor riscuri asociate echipamentelor de antrenament staționare, în conformitate cu cerințele de siguranță. Pe baza cererii respective, CEN a adoptat standardul EN ISO 20957-9:2016 „Echipamente de antrenament staționare – Partea 9: Aparate cu mișcare elipsoidală, cerințe specifice de siguranță și metode de încercare suplimentare (ISO 20957-9:2016)”, a cărui referință a fost publicată prin Decizia de punere în aplicare (UE) 2019/1698.
                  
               
                     (13)
                  
                  
                     Luând în considerare noile cunoștințe, CEN a revizuit standardul EN ISO 20957-9:2016. Acest lucru a dus la adoptarea modificării EN ISO 20957-9:2016/A1:2019 „Echipamente de antrenament staționare – Partea 9: Aparate cu mișcare elipsoidală, cerințe specifice de siguranță și metode de încercare suplimentare – Modificarea 1 (ISO 20957–9:2016Amd 1:2019)”. Standardul european EN ISO 20957-9:2016, astfel cum a fost modificat prin EN ISO 20957-9:2016/A1:2019, respectă cerința generală de siguranță prevăzută în Directiva 2001/95/CE. Prin urmare, referința modificării EN ISO 20957-9:2016/A1:2019 ar trebui publicată în Jurnalul Oficial al Uniunii Europene alături de referința standardului EN ISO 20957-9:2016.
                  
               
                     (14)
                  
                  
                     Referințele standardelor europene adoptate în sprijinul Directivei 2001/95/CE sunt publicate prin Decizia de punere în aplicare (UE) 2019/1698. Pentru a se asigura că referințele standardelor europene elaborate în sprijinul Directivei 2001/95/CE sunt enumerate într-un singur act, referințele relevante ale noilor standarde, modificări și corecturi ale standardelor ar trebui incluse în Decizia de punere în aplicare (UE) 2019/1698.
                  
               
                     (15)
                  
                  
                     Prin urmare, Decizia de punere în aplicare (UE) 2019/1698 ar trebui modificată în consecință.
                  
               
                     (16)
                  
                  
                     Respectarea standardelor naționale relevante de transpunere a standardelor europene ale căror referințe au fost publicate în Jurnalul Oficial al Uniunii Europene conferă o prezumție de siguranță în ceea ce privește riscurile și categoriile de riscuri acoperite de standardul național relevant începând cu data publicării referinței standardului european în Jurnalul Oficial al Uniunii Europene. Prin urmare, prezenta decizie ar trebui să intre în vigoare la data publicării.
                  
               
                     (17)
                  
                  
                     Măsurile prevăzute în prezenta decizie sunt conforme cu avizul comitetului stabilit prin Directiva 2001/95/CE,
                  
               ADOPTĂ PREZENTA DECIZIE:
         
            Articolul 1
            Anexa I la Decizia de punere în aplicare (UE) 2019/1698 se modifică în conformitate cu anexa la prezenta decizie.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 30 noiembrie 2020.
            
               
                  Pentru Comisie,
               
               
                  Președintele
               
               Ursula VON DER LEYEN
            
         
         
            (1)  JO L 11, 15.1.2002, p. 4.
         
            (2)  Decizia 2008/264/CE a Comisiei din 25 martie 2008 privind cerințele referitoare la siguranța împotriva incendiilor care trebuie îndeplinite de standardele europene relative la țigări în temeiul Directivei 2001/95/CE a Parlamentului European și a Consiliului (JO L 83, 26.3.2008, p. 35).
         
            (3)  Decizia de punere în aplicare (UE) 2019/1698 a Comisiei din 9 octombrie 2019 privind standardele europene pentru produse elaborate în sprijinul Directivei 2001/95/CE a Parlamentului European și a Consiliului privind siguranța generală a produselor (JO L 259, 10.10.2019, p. 65).
         
            (4)  Decizia 2010/376/UE a Comisiei din 2 iulie 2010 privind cerințele de siguranță care trebuie îndeplinite de standardele europene pentru anumite produse utilizate în spațiul destinat somnului copiilor în temeiul Directivei 2001/95/CE a Parlamentului European și a Consiliului (JO L 170, 6.7.2010, p. 39).
         
            (5)  Decizia 2010/9/UE a Comisiei din 6 ianuarie 2010 privind cerințele de siguranță care trebuie îndeplinite de standardele europene pentru țarcurile de îmbăiat, suporturile pentru îmbăiat, căzile pentru îmbăiat și suporturile acestora destinate sugarilor și copiilor mici în temeiul Directivei 2001/95/CE a Parlamentului European și a Consiliului (JO L 3, 7.1.2010, p. 23).
         
            (6)  Decizia 2011/476/UE a Comisiei din 27 iulie 2011 privind cerințele de siguranță care trebuie îndeplinite de standardele europene pentru echipamente de antrenament staționare în temeiul Directivei 2001/95/CE a Parlamentului European și a Consiliului (JO L 196, 28.7.2011, p. 16).
      
      
         
            ANEXĂ
            Anexa I la Decizia de punere în aplicare (UE) 2019/1698 se modifică după cum urmează:
            
                        1.
                     
                     
                        Rândul 37 se înlocuiește cu următorul text:
                        
                                    „37
                                 
                                 
                                    EN ISO 12863:2010
                                    Metodă de încercare standardizată pentru evaluarea tendinței de aprindere a țigaretelor (ISO 12863:2010)
                                    EN ISO 12863:2010/AC:2011
                                    EN ISO 12863:2010/A1:2016”
                                 
                              
                  
                        2.
                     
                     
                        Se introduc următoarele rânduri 52a, 52b și 52c:
                        
                                    „52a
                                 
                                 
                                    EN 16890:2017
                                    Mobilier pentru copii – Saltele pentru pătuțuri și coșuri pentru bebeluși – Cerințe de siguranță și metode de încercare
                                 
                              
                                    52b
                                 
                                 
                                    EN 17022:2018
                                    Articole de puericultură – Suporturi pentru îmbăiat – Cerințe de siguranță și metode de încercare
                                 
                              
                                    52c
                                 
                                 
                                    EN 17072:2018
                                    Articole de puericultură – Căzi pentru îmbăiat, suporturile acestora și suporturi pentru îmbăiat care nu sunt de sine stătătoare – Cerințe de siguranță și metode de încercare”
                                 
                              
                  
                        3.
                     
                     
                        Rândul 57 se înlocuiește cu următorul text:
                        
                                    „57
                                 
                                 
                                    EN ISO 20957-9:2016
                                    Echipamente de antrenament staționare – Partea 9: Aparate cu mișcare elipsoidală, cerințe specifice de siguranță și metode de încercare suplimentare (ISO 20957–9:2016)
                                    EN ISO 20957-9:2016/A1:2019”